EHTY:N NEUVOA-ANTAVAN KOMITEAN PÄÄTÖSLAUSELMA TILASTOVÄLINEISTÄ HIILI- JA TERÄSALOILLA (hyväksytty yksimielisesti 338. kokouksessa 18. joulukuuta 1997) (98/C 40/02)

1. EHTY:N NEUVOA-ANTAVA KOMITEA

1.1. muistuttaa aiemmista EHTY:n perustamissopimuksen päättymistä vuonna 2002 koskevista kannanotoistaan ja tilastovälineiden tulevaisuudesta (1). Neuvoa-antava komitea totesi, että tilastotoimiston ja Euroopan komission yksiköiden yhteistyössä hiili- ja terästeollisuuden kanssa teollisella, taloudellisella, kaupallisella ja sosiaalisella tasolla kehittämät EHTY:n tilastovälineet ovat osoittautuneet käyttökelpoisiksi kaikkien toimijoiden kannalta. Kyseisen välineen käyttöä on toivottu jatkettavan vuoden 2002 jälkeenkin ja erityisesti on mainittu sen hyödyllisyys investointipäätösten yhteydessä, joiden avoimuutta investointiohjelmia ja voimavarojen kehitystä koskevat tiedot ovat edistäneet kilpailusääntöjen mukaisesti,

1.2. lähestyttäessä tilannetta, jossa häviää EHTY:n perustamissopimuksen muodostama oikeusperusta komission vastuun määrittämiseksi tilastotietojen saatavuuteen ja mainitussa perustamissopimuksessa tarkoitettujen tilastotietoja keräävien yritysten osalta,

1.3. on tietoinen siitä, että on välttämätöntä ottaa hiili- ja teräsalojen tilastovälineiden perustaksi vuodesta 2002 alkaen Euroopan unionista tehdyn sopimuksen määräykset,

1.4. tukee täysin yritysten, niiden järjestöjen sekä jäsenvaltioiden hallitusten toivetta järkeistää ja keventää nykyistä tilastotietojen keruujärjestelmää valvoen samalla tietojen asianmukaisuuden säilyttämistä.

2. HIILTÄ KOSKEVAT HUOMAUTUKSET

2.1. Hiiltä koskevia tilastotietoja tarvitaan vuoden 2002 jälkeenkin. Ne ovat välttämättömiä Euroopan unionin hiilimarkkinoiden analysoimisessa, erityisen välttämättömiä ne ovat alan yrityksille. Niitä hyödynnetään myös sekä unionin että kansallisen tason energiapolitiikoissa,

2.2. hiilitilastoja on jouduttu muuttamaan useita kertoja peräkkäin. Nykyinen keruujärjestelmä vastaa järkevästi Euroopan unionin energia- ja hiilimarkkinoiden tarpeeseen saada tärkeitä ja vertailukelpoisia tietoja. Hiilitilastoilla on alalla oma arvonsa; ne on kuitenkin perinteisesti yhdistetty myös energiatilastoihin, joissa niillä on vakaa asema,

2.3. tähän yhteyteen kuuluvat myös muut kiinteät polttoaineet, erityisesti ruskohiili, turve ja biomassa,

2.4. näin ollen näyttää siltä, että hiilialalla ei ole tarpeen tehdä yhtäkään olennaista muutosta; hiili on toinen EHTY:n perustamissopimuksen kattamasta kahdesta tärkeimmästä tuotteesta.

3. TERÄSTÄ KOSKEVAT HUOMAUTUKSET

3.1. Terästilastot ovat yksityiskohtaiset ja niitä on mukautettu asteittain tilanteen kehitykseen. Näin ollen on päästy varsin suureen avoimuuteen, mikä on johtanut siihen, että kyseessä on erittäin hyödyllinen suunnitteluväline taloudellisille toimijoille, poliittisille tahoille ja työmarkkinaosapuolille,

3.1.1. yksityiskohtaisten tietojen nopea saatavuus on ensiarvoisen tärkeää, jotta voitaisiin analysoida ja tehdä päätöksiä tietäen syyt ja ottaen huomioon tulevaisuuden näkymät,

3.1.2. yritysten ja niiden työntekijöiden on voitava suunnata toimintaansa nyt ja tulevaisuudessa ympäristössä, jolle on ominaista nopeat muutokset ja yhä kovempi kilpailu. Tulevaisuudessa tietojen laatu ja se, kuinka nopeasti ne otetaan käyttöön, vaikuttavat yhä enemmän joustavuuteen ja mukautumiskykyyn,

3.1.3. terästeollisuus on suurten suhdannevaihtelujen alainen. Tarjonnan ja kysynnän välisen epätasapainon havaitsemiseksi ajoissa on voitava tukeutua kaikkia olennaisia aloja koskeviin eriytettyihin tietoihin,

3.1.4. tasapainon säilyttämiseksi keskipitkällä ja pitkällä aikavälillä tarvitaan tietoja, joista käy ajoissa ilmi ylituotannon tai liikakapasiteetin vaarat. Parhaillaan tapahtuvaa rakennemuutosta KIE-maissa ja muissa Itä-Euroopan maissa, joissa aiheesta on tuskin ollenkaan tietokantoja, on seurattava vielä useita vuosia,

3.1.5. terästeollisuuden rakenteiden perinpohjainen muuttuminen Euroopassa ja koko maailmassa sekä markkinoiden maailmanlaajuistuminen jatkuvat. Tässä yhteydessä tarvitaan korkealaatuisia tietoja hyvän politiikan laatimiseksi,

3.2. tilastotietojen keruu aiheuttaa kuitenkin myös runsaasti töitä yrityksille. Tämän vastineeksi tiedot on saatettava viranomaisten ja yritysten käyttöön luotettavasti, nopeasti ja täydellisinä,

3.3. terästeollisuutta ei tule enää pitää rajoitettuna EHTY:n alaan vaan siihen on vastedes sisällytettävä alkujalostus (taonta, putkien valmistus, uudelleenvalssaus, vetäminen, venyttäminen, päällystys ja muovaus) (2). Olisi syytä kattaa teräsalan kaupankäynti riittävällä tavalla.

4. NÄIN OLLEN NEUVOA-ANTAVA KOMITEA SUOSITTELEE HIILI- JA TERÄSALAN TILASTOJEN TULEVAISUUDEN KANNALTA SEURAAVIEN KOHTIEN HUOMIOONOTTAMISTA:

4.1. Koska EHTY:n perustamissopimus on voimassa enää alle viisi vuotta, on etsittävä Euroopan unionista tehtyyn sopimukseen pohjautuva uusi oikeusperusta, pitäen samalla huolta siitä, että kansainvälinen yhteensopivuus on mahdollisimman laaja, erityisesti kansainvälisten järjestöjen, kuten Kansainvälisen energiajärjestön, YK:n Euroopan talouskomission ja OECD:n, puitteissa,

4.2. niin kuin hiili on jo liitetty energiatilastoihin myös EHTY:n ala olisi laajennettava koskemaan alkujalostusta ja mahdollisuuksien mukaan muita perusteollisuuden aloja (kuten rautayhdisteet ja sulatot), joilla on usein samanlaisia ongelmia kuin terästeollisuudessa,

4.3. tilastotoimiston ja Euroopan komission yksiköiden välillä kansallisten tilastoelinten, ammattijärjestöjen ja yritysten on sovittava tietojen parhaan mahdollisen keruun ja käsittelyn järjestämisestä niin yritysten kuin kansallisten viranomaistenkin työtaakan keventämiseksi sekä kerättyjen tietojen luotettavuuden takaamiseksi,

4.4. hyväksyttyjen välineiden on varmistettava riittävä avoimuus, jotta yritykset voivat tehdä harkiten lyhyen aikavälin kaupallisia päätöksiä ja pitkän aikavälin strategisia investointipäätöksiä. Näiden välineiden on myös annettava kyseisten alojen työmarkkinaosapuolille ja hallituksille niiden sosiaalipolitiikan toteuttamiselle välttämättömiä tietoja. KIE-maissa olisi puolestaan heti aloitettava Euroopan unionin hiiltä ja terästä koskevien tilastovälineiden asteittainen käyttöönotto. Tätä varten

4.4.1. kyseisten teollisuudenalojen toimintaa koskevat yksityiskohtaiset tiedot on oltava saatavissa mahdollisimman pian tutkimusajanjakson päätyttyä. Tietojen on katettava seuraavat alat: raaka-aineet, energia, tuotanto, työllisyys, tilaukset, toimitukset, ulkomaankauppa sekä varaston muutokset. Lopullista lukujen julkaisemista pitäisi edeltää aina tarpeen tullen järkevä ennakointijärjestelmä, jotta kaupalliset toimijat voisivat sijoittautua suhdanteiden mukaisesti ja mukautua niihin tietäen niiden syyt,

4.4.2. yritysten käyttöön on annettava kaikki merkittävät tiedot, jotka koskevat rakenteellisia ja teknisiä muutoksia sekä markkinoiden ja tuotantokapasiteetin keskipitkän ja pitkän aikavälin kehitystä, jotta yritykset voisivat suunnata pitkän aikavälin investointi- ja kehityspolitiikkojaan,

4.4.3. työtapaturmat asianmukaisesti kattavilla työllisyyttä ja henkilöstön rakennetta koskevilla tiedoilla on täydennettävä teknisten välineiden sosiaalisia näkökohtia.

4.5. EHTY:n neuvoa-antava komitea pyytää komissiota ryhtymään asianmukaisia taloudellisia ja sosiaalisia toimijoita kuullen hiiltä ja terästä koskevien tilastovälineiden uudistamiseen edellä mainittujen periaatteiden mukaisesti.

(1) EYVL C 206, 11.8.1995, s. 7.

(2) NACEn luvut 27.1, 27.2 ja 27.3 vastaavat suurin piirtein tuotteiden yhdenmukaistetun luokittelujärjestelmän lukuja 72 ja 73.